Vrou sterf ná verkragklag teen ZumaFoto: Twitter Khwezi, die vrou wat pres. Jacob Zuma van verkragting aangekla het, is oorlede. Khwezi se familie het in ŉ verklaring gesê sy is Saterdag dood. Die oorsaak van haar dood is nie bekend gemaak nie. Die familie het ook haar naam vir die eerste keer bekend gemaak sedert die aanklag teen Zuma aanhangig gemaak is. “Dit is met groot hartseer dat ons die afsterwe van ons dogter, Fezekile Ntsukela Kuzwayo, aankondig. In ons familie het sy liefdevol as Fezeka bekend gestaan terwyl sy in die publiek en deur haar ondersteuners Khwezi genoem is,” het die familie gesê. “Fezeka was ŉ liefdevolle siel, ŉ dogter, ŉ suster en tannie wat altyd in ons harte sal bly. Ons was lief vir haar en sal haar nooit vergeet nie.” Die familie het gesê ŉ privaat begrafnisdiens sal vir Kuzwayo gehou word, gevolg deur ŉ diens wat vir lede van die publiek sal oop wees. Kuzwayo, wat MIV-positief was, het Zuma in 2005 van verkragting aangekla. Hy is in Mei die volgende jaar vrygespreek op die aanklag. Zuma het aangevoer dat sy gewillig seks met hom gehad het. Hy het ook gesê hy het agterna gestort om te voorkom dat hy MIV kry. Kuzwayo het egter volgehou sy is verkrag en het ná die verhoor in Nederland gaan skuiling soek. Sy het in 2014 na Suid-Afrika teruggekeer.